b'\n_START_ARTICLE_\nCerkev sv. Andreja, Prva\xc4\x8dina\n_START_SECTION_\nZgodovina\n_START_PARAGRAPH_\nCerkev v Prva\xc4\x8dini \xc5\xbee od vsega za\xc4\x8detka stoji na istem mestu. Prvotna cerkev je bila zgrajena v 13. stoletju, omenja pa se komaj v letih 1319 in 1348. Od prvotne cerkve so ostali samo \xc5\xa1tirje stebri\xc4\x8dki, vzidani v zid za oltarjem, kjer se nahaja letnica 1450. _NEWLINE_V \xc4\x8dasu tur\xc5\xa1kih vpadov je cerkev obdajal protitur\xc5\xa1ki tabor, vendar je bila kljub temu poru\xc5\xa1ena. Po domnevah naj bi bila dana\xc5\xa1nja cerkev sezidana v sredini 16. stoletja, na prehodu iz 17. v 18. stoletje pa je bila mo\xc4\x8dno barokizirana. Sedaj jo krasijo v ve\xc4\x8dini baro\xc4\x8dne umetnine: stropne freske, ki ponazarjajo kronanje vnebovzete Device Marije, sveto Cecilijo ob portativu in svetega Avgu\xc5\xa1tina, krstni kamen glavni oltar s sliko svetega Andreja in kipoma svetega Cirila in Metoda ter stranska oltarja posve\xc4\x8dena Srcu Jezusovemu in Lur\xc5\xa1ki Materi Bo\xc5\xbeji.\n_START_SECTION_\nCerkvene orgle\n_START_PARAGRAPH_\nPrve orgle so bile izdelane leta 1263 v Ogleju, kar je potrjeval napis ohranjen na orgelski omari \xc2\xbbfactum Aquilae 1263\xc2\xab. Prenovljene leta so bile leta 1793. Leta 1877 je cerkev dobila nove Poto\xc4\x8dnikove orgle, ki so \xc5\xa1tele 13 registrov. Te so bile med 1. svetovno vojno odstranjene. _NEWLINE_Sedanje orgle so bile postavljene leta 1927 in \xc5\xa1tejejo 9 registrov.\n_START_SECTION_\nSrebrna mon\xc5\xa1tranca\n_START_PARAGRAPH_\nEden najskrivnostnej\xc5\xa1ih predmetov v lasti prva\xc4\x8dke cerkve je srebrna mon\xc5\xa1tranca iz leta 1551, ki naj bi bila dar cesarja Ferdinanda I. Po ugibanjih naj bi jo cerkev iz neznanih razlogov v dar prejela po Tritedenskem koncilu leta 1563. Sedaj jo hrani Prirodoslovni muzej Slovenije.'